秦观
三老堂
堂堂三元老，业履冠俦匹。
蹇谔横秋霜，高明丽朝日。
并道谒温宣，连科收甲乙。
东南奠藩服，西北驰使驿。
解鞅环堵安，岸帻毡裘屈。
群奸慑謦咳，众废起咄吒。
至今领麾地，讴吟遍蓬荜。
出入虽异途，归洁固如一。
晚厌方内游，把袂访闲逸。
云壑庆安车，风川驶飞鹢。
酬献埃壒外，珠玉在挥笔。
风标傲松鹤，颜发移丹漆。
遂令昊越人，藻绘资称述。
邈然超世姿，彷佛得十七。
辟痈礼寂灭，麟阁事萧瑟。
兹焉出民愿，名实更炳蔚。
琬琰琢高词，龙兰燎深室。
福履既所绥，光华无终毕。